Tisztelt Képviselők!

A Kálmánfi Béla Művelődési Ház és Könyvtár igazgatójaként azzal a tiszteletteljes kéréssel fordulok Önökhöz, hogy segítsenek abban, hogy az intézményem TÁMOP-os pályázatai lezárulhassanak: azt kérném, hogy járuljanak hozzá, hogy a projektek elszámolásához előfinanszírozásként előlegezzen meg az Önkormányzat 8 millió Ft-ot, amit az elszámolást követően belátható időn belül visszakapunk (még az idén kifizetik).

Miért kérem ezt – miért most kérem? Ideális esetben ez a forráshiány nem állt volna elő. Ugyanolyan utófinanszírozott pályázatról van szó, mint az önkormányzat többi pályázatai is szoktak lenni, amibe „beletesszük” a pénzt, megvalósítjuk a programot, és amikor elszámolunk a számlákkal, visszakapjuk a „beletett” pénzünket. Ezt a programot viszont úgy terveztük, hogy az az előleg, amit a pályázatkezelő ad, ha folyamatosan el tudunk vele számolni, fedezni fogja a kiadásokat, és nem szorul rá az intézmény, hogy az Önkormányzattól kérjen hozzá forrást. Ezt a kétéves projektidő alatt ezt meg is lehetett volna valósítani. Sajnos, amire előre nem számíthattunk, idén tavasszal átalakult a pályázatkezelő rendszer. Megszűnt a projekteket addig kezelő ESZA nevű intézmény, helyette egy minisztériumi főosztályt hoztak létre a pályázati ügyek intézésére. Az ügyintézők is teljesen kicserélődtek, „befagyott” a rendszer, hónapokig semmiféle érdemleges elmozdulás nem volt az ügyekben, a bent lévő kifizetési kérelmünkre sem kaptunk választ.
A programokat közben megvalósítottuk, a szakkörvezetők elvégezték a munkájukat, saját anyagaikat használták fel hozzá és türelmesen várják, hogy kifizessük őket. Közben meg kellett hosszabbítani a projekt időtartamát, ezzel a hivatalos procedúrával is további idő ment el.

Így állt elő a mostani helyzet, hogy el kellene számolni a hátralévő összeggel, ahhoz, hogy sikeresen lezárjuk a pályázatot. Nem maradt idő több „körben” beletenni-visszakérni kisebb összegeket, hanem még ebben a hónapban egy utolsó, záró elszámolást kell benyújtani, és a kb. 8 millió forintot szükséges lenne megelőlegezni az elszámoláshoz. A pályázatkezelő szándéka/érdeke is az, hogy még az idén lezáruljon, így esélyünk van még decemberben visszakapni azt.

Megértésüket, támogató hozzáállásukat előre is megköszönve,

Tisztelettel:

Piliscsév, 2014.10.19.

Csapucha Katalin sk.
műv. ház igazgató